Republica Arabe Sahraui Democratica

A Republica Arabe Sahraui Democratica (en arabe الجمهورية العربية الصحراوية الديمقراطية, Al-Ŷumhūrīyyah Al-‘Arabīyyah Aṣ-Ṣaḥrāwīyyah Ad-Dīmuqrāṭīyyah, en castellano República Árabe Saharaui Democrática), tamién conoixida simplamente como RASD u Republica Sahraui, ye un estau con reconoiximiento limitau formau por l'antigua provincia espanyola d'o Sahara espanyol (correspondient a o territorio de l'actual Sahara Occidental), que fue ocupada ilegalment en 1976 por Marruecos y Mauritania y dimpués completament annexada por Marruecos en agosto de 1979, en retirar-se Mauritania d'a zona que ocupaba. Actualment, Marruecos sigue controlando a mayor parti d'o territorio (a o que se refiere como as suyas Provincias Meridionals), pero una porción a l'este d'o muro marroquín ye baixo o control d'a RASD, que la denomina Zona Libre u Territorios Liberaus. A Republica Sahraui ha estau reconoixida por uitanta y cuatre estaus, si bien iste numero varía pendendo d'a fuent. Seguntes o Parlamento Europeu, yera reconoixida por cincuanta y cuatre estaus incluyindo-ie a Unión Africana en 2002. Seguntes o portal «Sahara Marroquí», vintisiet países reconoixeban a la RASD en l'anyo 2011, pero pa o Frent Polisario yeran mas de uitanta. Ye un estau miembro d'a Unión Africana. En haber estau colonia espanyola y mantener l'idioma castellano legalment protechiu y promocionau, o Sahara Occidental se puet considerar parti d'os países hispanoafricanos. Referencias